Man 40 jaar ná reeksmoorde vasgetrekJoseph James DeAngelo tydens sy hofverskyning. (Foto: AP Photo/Rich Pedroncelli) ŉ Man wat verbind word met reeksmoorde en verkragtings in die 1970’s en 1980’s in Kalifornië in die VSA is die afgelope week in hegtenis geneem, 40 jaar nadat die eerste van dié moorde gepleeg is. Joseph James DeAngelo, ŉ 72-jarige voormalige polisiebeampte, is voorlopig amptelik van twee moorde aangekla, maar die aanklaers glo nog talle aanklagte sal mettertyd bygevoeg word namate hul ondersoek vorder. DeAngelo kan nie in verband met die verkragtings van destyds aangekla word nie, omdat die misdade reeds verjaar het. Shelly Orio van die Sacramento-gebied se aanklagkantoor, het tydens ŉ nuuskonferensie gesê die polisie glo “ŉ enkele verdagte” kan met minstens 12 moorde, 45 verkragtings en talle inbrake in Kalifornië in die 1970’s en 1980’s verbind word. Die moordenaar is destyds “The Golden State Killer” gedoop, maar die polisie se ondersoek na die misdade het niks opgelewer nie. Die eerste moorde het in 1978 plaasgevind toe Brian en Katie Maggiore doodgeskiet is terwyl hulle met hul hond in Rancho Cordova gestap het. Talle ander moorde het gevolg soos “The Golden State Killer” sy skrikbewind voortgesit het. In 1986 het die moorde eensklaps opgehou. DNS-bewyse wat op die misdaadtonele gevind is, het die reeksmoorde, inbrake en verkragtings met mekaar verbind, maar die polisie kon nie ŉ verdagte in hul ondersoeke identifiseer nie. Die misdade het vir dekades lank ŉ raaisel gebly met geen teken dat die polisie ooit sou uitvind wie verantwoordelik was nie. Polisiebeamptes het uiteindelik DeAngelo met die misdade verbind deur ŉ bevriesde DNS-monster te vergelyk met inligting op ŉ stamboomwebtuiste waarop mense hul herkoms kan naspeur. Ondersoekers in die saak wou nie uitbrei oor die DNS-bewyse of hoe presies hulle dit reggekry het om DeAngelo met die DNS te verbind nie, maar volgens mediaberigte het ŉ verlangse familielid van DeAngelo sy of haar genetiese profiel op die webtuiste gestoor. Volgens die tydlyn beteken dit dat DeAngelo ŉ polisiebeampte moes gewees het toe die misdade begin het. DeAngelo is Dinsdag by sy huis in Citrus Heights in Sacramento in hegtenis geneem. Hy het Donderdag in ŉ oranje oorpak en vasgeboei aan ŉ rolstoel sy eerste verskyning in die hof gemaak. Die BBC berig DeAngelo se borgtogaansoek is geweier. Volgens die BBC het DeAngelo aan die hof bevestig dat hy ŉ regsverteenwoordiger het, maar hy het nie gepleit nie. Hy sal weer op 14 Mei in die hof verskyn.